31999R1026
L 126/1
JURNALUL OFÍCIAL AL UNIUNII EUROPENE
REGULAMENTUL (CE, EURATOM) NR. 1026/1999 AL CONSILIULUI
din 10 mai 1999
de stabilire a atribuțiilor și obligațiilor agenților autorizați de Comisie să efectueze controale și inspecții ale resurselor proprii ale Comunităților
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 209 al acestuia,
având în vedere Tratatul de instituire a Comunității Europene a Energiei Atomice și, în special, articolul 183 al acestuia,
având în vedere Decizia 94/728/CE, Euratom a Consiliului din 31 octombrie 1994 privind sistemul resurselor proprii ale Comunității (1) și, în special, articolul 8 alineatul (2) al acesteia,
având în vedere propunerea Comisiei (2),
având în vedere avizul Parlamentului European (3),
având în vedere avizul Curții de Conturi (4),
(1)
întrucât Regulamentul (CEE, Euratom, CECO) (5) nr. 165/74 al Consiliului a stabilit atribuțiile și obligațiile agenților autorizați de Comisie în ceea ce privește realizarea inspecțiilor necesare pentru stabilirea și punerea la dispoziție a resurselor proprii, altele decât cele provenind din TVA, cu care este asociată Comisia;
(2)
întrucât, în conformitate cu articolul 18 alineatul (1) din Regulamentul (CE, Euratom) nr. 1552/89 din 29 mai 1989 de punere în aplicare a Deciziei 88/376/CEE, Euratom privind sistemul resurselor proprii ale Comunităților (6), statele membre efectuează verificări și investigații privind stabilirea și punerea la dispoziție a resurselor proprii menționate la articolul 2 alineatul (1) literele (a) și (b) din Decizia 94/728/CE, Euratom; întrucât, în conformitate cu articolul 18 alineatul (2) din Regulamentul (CEE, Euratom) nr. 1552/89, statele membre trebuie să efectueze inspecții suplimentare ca urmare a unei cereri motivate din partea Comisiei și să implice Comisia în toate inspecțiile pe care le întreprinde; întrucât, în conformitate cu articolul 18 alineatul (3) din Regulamentul (CEE, Euratom) nr. 1552/89, Comisia poate lua ea însăși măsuri de inspecție la fața locului, cu participarea unor reprezentanți ai statului membru respectiv la luarea acestor măsuri;
(3)
întrucât articolul 11 alineatul (2) din Regulamentul (CEE, Euratom) nr. 1553/89 al Consiliului din 29 mai 1989 privind mecanismele uniforme finale de colectare a resurselor proprii care provin din TVA (7) a extins aplicarea Regulamentului (CEE, Euratom, CECO) nr. 165/74 la controalele asupra propriilor resurse provenind din TVA;
(4)
întrucât articolul 19 din Regulamentul (CEE, Euratom) nr. 1552/89 prevede că Comisia, împreună cu statul membru respectiv, efectuează inspecții privind resursele proprii pe baza produsului național brut;
(5)
întrucât, din rațiuni de claritate, Regulamentul (CEE, Euratom, CECO) nr. 165/74 și articolul 11 alineatul (2) din Regulamentul (CEE, Euratom) nr. 1553/89 ar trebui abrogate și ar trebui stabilite dispoziții privind atribuțiile și obligațiile agenților autorizați care să se aplice tuturor resurselor proprii, luând în considerare natura specifică a resurselor proprii care provin din TVA și a celor bazate pe PNB;
(6)
întrucât ar trebui definite condițiile în care agenții autorizați își îndeplinesc îndatoririle și ar trebui în special stabilite regulile pe care trebuie să le respecte toți reprezentanții și funcționarii Comunității, precum și experții naționali detașați, în ceea ce privește păstrarea secretelor de serviciu și protecția datelor personale;
(7)
întrucât trebuie stabilit că experții naționali detașați acționează sub răspunderea Comisiei în aceleași condiții ca și reprezentanții acesteia și că statul membru în cauză poate ridica o obiecție argumentată corespunzător față de prezența, în cadrul unei inspecții sau a unui control, a unui expert național detașat,
ADOPTĂ PREZENTUL REGULAMENT:
Articolul 1
Comisia:
(a)
participă la inspecțiile efectuate de statele membre în legătură cu resursele proprii, menționate la articolul 18 alineatul (2) liniuța 2 din Regulamentul (CEE, Euratom) nr. 1552/89;
(b)
efectuează inspecții la fața locului a resurselor proprii, menționate la articolul 18 alineatul (3) din Regulamentul (CE, Euratom) nr. 1552/89;
(c)
efectuează controale ale resurselor proprii care provin din TVA, menționate la articolul 11 din Regulamentul (CEE, Euratom) nr. 1553/89;
(d)
efectuează inspecții ale resurselor proprii bazate pe produsul național brut, în temeiul articolului 19 din Regulamentul (CEE, Euratom) nr. 1552/89,
prin intermediul funcționarilor sau agenților săi desemnați anume în acest scop, denumiți în continuare „agenți autorizați”.
Persoanele puse la dispoziția Comisiei de către statele membre în calitate de experți naționali detașați pot fi prezente la astfel de verificări și inspecții.
Cu acordul explicit și prealabil al statului membru în cauză, Comisia poate solicita sprijinul unor reprezentanți din alte state membre, în calitate de observatori. Comisia veghează ca reprezentanții sus-menționați să prezinte toate garanțiile în ceea ce privește competența tehnică, independența și respectarea secretului de serviciu.
Articolul 2
(1) Statele membre și Comisia mențin periodic legăturile necesare pentru efectuarea controalelor și inspecțiilor menționate la articolul 1.
(2) Fiecare control sau inspecție la fața locului este precedată, în timp util, de contacte între statul membru respectiv și Comisie, pentru stabilirea modalităților.
(3) La fiecare intervenție, agenții autorizați trebuie să primească termeni de referință în scris din partea Comisiei, în care sunt precizate identitatea și calitatea oficială a acestora. Pentru inspecțiile la fața locului menționate la articolul 1 litera (b), termenii de referință sunt însoțiți de un document care indică scopul și obiectivul inspecției.
Articolul 3
(1) Agenții autorizați:
(a)
trebuie să aibă pe parcursul controalelor și inspecțiilor la fața locului un comportament compatibil cu regulile și practicile prevăzute pentru funcționarii statului membru în cauză;
(b)
trebuie să respecte secretul de serviciu, în condițiile stabilite la articolul 5;
(c)
sunt îndreptățiți, dacă este necesar, să ia legătura cu debitorii numai în contextul inspecțiilor menționate la articolul 1 literele (a) și (b) și numai prin intermediul autorităților competente din statele membre în care au loc inspecțiile la fața locului.
(2) Pregătirea și gestionarea:
(a)
inspecțiilor prevăzute la articolul 1 litera (a) cu privire la organizarea activității și, în general, relațiile cu departamentele implicate în aceste măsuri, se efectuează de către departamentul desemnat de statul membru conform articolului 4 alineatul (1);
(b)
inspecțiilor la fața locului menționate la articolul 1 litera (b), se efectuează de către agenții autorizați; în ceea ce privește organizarea activității și relațiile cu departamentele și, unde este cazul, relațiile cu debitorii implicați în inspecție, acești agenți, în perioada premergătoare oricăror inspecții la fața locului, stabilesc contactele necesare cu funcționarii desemnați de către statul membru respectiv conform articolului 4 alineatul (2);
(c)
controalelor și inspecțiilor menționate la articolul 1 alineatul (1) literele (c) și (d) sunt efectuate de agenții autorizați, care stabilesc, în ceea ce privește organizarea activităților, contactele necesare cu autoritățile competente din statele membre.
Articolul 4
(1) Statele membre veghează ca departamentele sau agențiile responsabile cu stabilirea, colectarea și punerea la dispoziție a resurselor proprii ale acestora, precum și autoritățile care au fost instruite să efectueze controale și inspecții, oferă agenților autorizați toată asistența necesară pentru îndeplinirea îndatoririlor acestora.
(2) În ceea ce privește inspecțiile la fața locului menționate la articolul 1 litera (b), statul membru respectiv informează Comisia, în timp util, asupra identității și calității funcționarilor numiți pentru a lua parte la aceste inspecții și pentru a oferi agenților autorizați toată asistența necesară pentru îndeplinirea îndatoririlor acestora.
Articolul 5
(1) Informațiile transmise sau obținute în conformitate cu prezentul regulament, indiferent de forma acestora, sunt supuse regimului secretului de serviciu și beneficiază de protecția acordată informațiilor asemănătoare conform legislației naționale a statului membru în care au fost colectate și conform dispozițiilor corespunzătoare aplicabile instituțiilor comunitare.
Aceste informații nu pot fi comunicate altor persoane decât celor din cadrul instituțiilor comunitare sau ale statelor membre care au îndatorirea să le cunoască și nu pot fi utilizate în alte scopuri decât cele stabilite în Regulamentul (CEE, Euratom) nr. 1552/89 și Regulamentul (CEE, Euratom) 1553/89 fără consimțământul prealabil al statului membru unde au fost colectate.
(2) Prezentul articol se aplică tuturor reprezentanților și funcționarilor din Comunitate, precum și experților naționali.
(3) Comisia veghează ca agenții autorizați și alte persoane care acționează sub autoritatea sa să respecte dispozițiile comunitare și naționale privind protecția datelor personale, în special cele stabilite prin Directiva 95/46/CE a Parlamentului European și a Consiliului din 24 octombrie 1995 privind protecția persoanelor referitoare la prelucrarea datelor personale și libera circulație a acestor date (8).
Articolul 6
(1) Rezultatele controalelor și inspecțiilor la fața locului se aduc la cunoștința statului membru în cauză prin canalele adecvate în termen de trei luni, iar statul membru își transmite observațiile în termen de trei luni de la primirea comunicării.
Cu toate acestea, din motive argumentate în mod corespunzător, Comisia poate solicita statului membru respectiv să își transmită observațiile asupra unor puncte specifice în termen de o lună de la primirea rezultatelor controlului sau inspecției. Statul membru poate refuza să răspundă prin intermediul unei comunicări, în care prezintă motivele care îl împiedică să răspundă solicitării Comisiei.
(2) În urma procedurii prevăzute la alineatul (1), aceste rezultate și observații, împreună cu rezumatul raportului elaborat în legătură cu controalele asupra resurselor proprii care provin din TVA, sunt aduse la cunoștința celorlalte state membre în cadrul Comitetului consultativ privind resursele proprii. Cu toate acestea, rezultatele inspecțiilor resurselor proprii bazate pe produsul național brut sunt aduse la cunoștința celorlalte state membre în cadrul Comitetului pentru PNB prevăzut la articolul 6 din Directiva Consiliului 89/130/CEE, Euratom, din 13 februarie 1989, privind armonizarea compilării produsului național brut la prețurile pieții (9).
Articolul 7
(1) Regulamentul (CEE, Euratom, CECO) nr. 165/74 se abrogă.
Trimiterile la regulamentul abrogat se consideră trimiteri la prezentul regulament.
(2) Articolul 11 alineatul (2) din Regulamentul (CEE, Euratom) nr. 1553/89 se abrogă.
Articolul 8
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și este direct aplicabil în toate statele membre.
Adoptat la Bruxelles, 10 mai 1999.